Document ID: 32005D0943

ROZHODNUTIE KOMISIE
z 21. decembra 2005,
ktorým sa mení a dopĺňa rozhodnutie 93/195/EHS o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze
[oznámené pod číslom K(2005) 5496]
(2005/943/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých (equidae) z tretích krajín (1), a najmä na jej článok 19 bod ii),
keďže:
(1)
V súlade s rozhodnutím Komisie 93/195/EHS (2) sa opakovaný vstup registrovaných koní určených na dostihy, súťaže a kultúrne podujatia po dočasnom vývoze vzťahuje len na kone chované v tretej krajine počas obdobia kratšieho ako 30 dní.
(2)
Podľa tohto rozhodnutia však kone, ktoré sa zúčastňujú na Svetovom pohári vo vytrvalostných pretekoch v Spojených arabských emirátoch a spĺňajú požiadavky ustanovené v tomto rozhodnutí, sú oprávnené na opakovaný vstup na územie Spoločenstva po dočasnom vývoze na obdobie kratšie ako 60 dní.
(3)
S cieľom uľahčiť koňom s pôvodom v Spoločenstve zúčastniť sa na týchto pretekoch by sa tento osobitný predpis mal týkať všetkých Svetových pohárov vo vytrvalostných pretekoch, ktoré sa uskutočňujú podľa predpisov Medzinárodnej federácie jazdeckých športov (FEI), vrátane veterinárneho dohľadu, bez ohľadu na to, v ktorej z krajín schválených v súlade so smernicou 90/426/EHS sa preteky uskutočnia.
(4)
Rozhodnutie 93/195/EHS by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 93/195/EHS sa mení a dopĺňa takto:
1.
V článku 1 sa siedma zarážka nahrádza takto:
„-
sa zúčastnili na Svetovom pohári vo vytrvalostných pretekoch bez ohľadu na to, v ktorej z krajín schválených v súlade so smernicou 90/426/EHS sa preteky uskutočnia, a spĺňajú požiadavky ustanovené v osvedčení o zdravotnom stave v súlade so vzorom uvedeným v prílohe VII k tomuto rozhodnutiu.“
2.
Príloha VII sa nahrádza prílohou k tomuto rozhodnutiu.
Článok 2
Rozhodnutie sa uplatňuje od 27. decembra 2005.
Článok 3
Toto rozhodnutie je určené členským štátom.
V Bruseli 21. decembra 2005

Labels: 0
3
6